CELEX: 62016CN0093
Language: lt
Date: 2016-02-15 00:00:00
Title: Byla C-93/16: 2016 m. vasario 15 d. Audiencia Provincial de Alicante, Sección octava (Ispanija) pateiktas prašymas priimti prejudicinį sprendimą byloje The Irish Dairy Board Co-operative Limited/Tindale & Stanton Ltd España, S.L.

2.5.2016   
            
            
               LT
            
            
               Europos Sąjungos oficialusis leidinys
            
            
               C 156/28
            
         2016 m. vasario 15 d.Audiencia Provincial de Alicante, Sección octava (Ispanija) pateiktas prašymas priimti prejudicinį sprendimą byloje The Irish Dairy Board Co-operative Limited/Tindale & Stanton Ltd España, S.L.
   
   (Byla C-93/16)
   (2016/C 156/37)
   Proceso kalba: ispanų
   
      Prašymą priimti prejudicinį sprendimą pateikęs teismas
   
   
      Audiencia Provincial de Alicante, Sección octava
   
   
      Šalys pagrindinėje byloje
   
   
      Ieškovė ir apeliantė: The Irish Dairy Board Co-operative Limited
   
   
      Atsakovė: Tindale & Stanton Ltd España, SL
   
   
      Prejudiciniai klausimai
   
   
               1.
            
            
               Ar Reglamento dėl Bendrijos prekių ženklo (1) 9 straipsnio 1 dalies b punktas tiek, kiek jame reikalaujama supainiojimo galimybės buvimo tam, kad Bendrijos prekių ženklo savininkas galėtų uždrausti bet kokiai trečiajai šaliai be jo sutikimo komercinėje veikloje naudoti žymenį jame nurodytais atvejais, gali būti aiškinamas taip, kad juo leidžiama atmesti supainiojimo galimybę, jeigu ankstesnis Bendrijos prekių ženklas dėl jo savininko tolerancijos dviejose Sąjungos valstybėse narėse daug metų taikiai koegzistavo su panašiais nacionaliniais prekių ženklais, nes, atsižvelgiant į Bendrijos prekių ženklo vieningą pobūdį, supainiojimo galimybės nebuvimo šiose valstybėse prezumpcija gali būti taikoma ir kitose valstybėse narėse arba visoje Sąjungoje?
            
         
               2.
            
            
               Ar pirmiau nurodytu atveju vertinant galimybę supainioti galima atsižvelgti į geografines, demografines, ekonomines arba kitokias valstybių, kuriose vyko koegzistavimas, savybes, nes galimybės supainioti šiose valstybėse nebuvimo prezumpcija gali būti taikoma ir kitoje valstybėje arba visoje Sąjungoje?
            
         
               3.
            
            
               Ar, kalbant apie Reglamento dėl Bendrijos prekių ženklo 9 straipsnio 1 dalies c punkte numatytą situaciją, ši nuostata, atsižvelgiant į Bendrijos prekių ženklo vieningą pobūdį, turi būti aiškinama taip, kad jeigu ankstesnis prekių ženklas tam tikrą metų skaičių koegzistavo dviejose Sąjungos valstybėse narėse su ginčijamu žymeniu ir prekių ženklo savininkas tam neprieštaravo, tokia savininko tolerancija vėlesnio žymens naudojimui šiose dviejose valstybėse gali būti taikoma likusioje Sąjungos teritorijoje nustatant, ar trečioji šalis teisėtai naudoja vėlesnį žymenį?
            
         
      (1)  2009 m. vasario 26 d. Tarybos reglamentas (EB) Nr. 207/2009 dėl Bendrijos prekių ženklo (OL L 78, p. 1).